Die vier spreiligte is darem nog hier op hul hoë pale – die ligte wat die aand afgegaan het toe die Springbokke hier teen Kanada in ’95 se Wêreldbeker-toernooi gespeel het.
Nou staan hier ’n man in verslete klere hoog bo in die hoofpawiljoen en kap en breek vir hom een van die losies se vensterraam uit. Die Boet, wat meer as 100 jaar oud is, het ’n aasplek geword vir mense met desperate bouplanne.
’n Mens is skrikkerig om by die tonnel onder die pawiljoen in te stap. Dit voel asof alles op jou kan intuimel. Michael stap voor, die skemer in. Dan is ons in ’n vertrek wat die plaaslike span se kleedkamer moes gewees het. Dit is geverf in die ou OP-kleure: swart en maroen-rooi.
Hier het die hitsige OP-flank Tobie Oosthuizen ook sy befaamde motiveringsdinge voor ’n wedstryd gedoen. Oosthuizen sou glo sommer 'n spanmaat met die kop slaan om hom aan te moedig. Eenkeer het hy glo voor ’n wedstryd die OP-wapen op sy trui so passievol vasgegryp en die trui gepluk – en die trui heeltemal geskeur.
Hoog op die pawiljoen sukkel die man steeds om die vensterraam uitgebreek te kry. Die beeste wei vredig en lekker. Die pale het waarskynlik by ’n skroothandelaar beland.